ICAO prijíma medzinárodné normy pre civilné letectvo, najmä v oblasti bezpečnosti letectva, leteckej navigácie a manažmentu letovej prevádzky, životného prostredia, bezpečnostnej ochrany letectva, hospodárskeho rozvoja leteckej dopravy, práv cestujúcich a zjednodušovania. Na tieto oblasti sa vzťahujú ustanovenia Zmluvy o fungovaní Európskej únie (ZFEÚ) a do veľkej miery patria do právomoci Európskej únie. Cieľom Únie je zabezpečiť čo najväčší možný súlad s medzinárodnými normami v oblasti civilného letectva.

(3)Rada ICAO môže v súlade s článkom 54 ods. 1 Chicagskeho dohovoru prijať medzinárodné štandardy a odporúčania pre civilné letectvo a označiť ich ako prílohy k Chicagskemu dohovoru (ďalej len „prílohy ICAO“).

(4)Keďže štandardy a odporúčania ICAO môžu rozhodujúcim spôsobom ovplyvniť obsah práva Únie v oblasti civilného letectva, pokiaľ sú zohľadnené v právnych predpisoch uvedených v odôvodneniach 9 a 10, je vhodné stanoviť pozíciu v mene Únie, ktorá sa má prijať v Rade ICAO.

(5)Podľa článku 90 Chicagskeho dohovoru každá príloha ICAO alebo každá zmena prílohy ICAO má nadobudnúť platnosť v lehote troch mesiacov po jej predložení zmluvným štátom ICAO alebo na konci dlhšieho obdobia, ktoré určí Rada ICAO, pokiaľ v danej lehote nevyjadrí nesúhlas väčšina zmluvných štátov ICAO. Prijaté štandardy, ktoré nadobudli účinnosť, sú záväzné pre všetky zmluvné štáty ICAO vrátane všetkých členských štátov Únie v súlade s obmedzeniami stanovenými v Chicagskom dohovore, a najmä v jeho článkoch 37 a 38.

(6)Podľa článku 38 Chicagskeho dohovoru každý zmluvný štát ICAO, ktorý považuje za nevykonateľné vyhovieť vo všetkých ohľadoch akémukoľvek štandardu alebo plne zosúladiť svoje predpisy alebo postupy s takýmto zmeneným štandardom, alebo ktorý považuje za potrebné prijať predpisy alebo postupy, ktoré sa v nejakom ohľade líšia od predpisov alebo postupov stanovených určitým štandardom, musí bezodkladne oznámiť ICAO rozdiely medzi svojimi vlastnými predpismi alebo postupmi a predpismi alebo postupmi zavedenými daným štandardom. V prípade zmien štandardov platí, že každý štát, ktorý neuskutoční príslušné zmeny svojich predpisov alebo postupov, to oznámi ICAO do šesťdesiatich dní od prijatia zmeny štandardu alebo uvedie opatrenia, ktoré navrhuje prijať.

(7)Vnútorné pravidlá ICAO, najmä neskorá dostupnosť dokumentov pre rozhodnutia týkajúce sa nových štandardov alebo zmien štandardov v Rade ICAO alebo lehoty, ktoré ICAO stanovila pre zmluvné štáty ICAO na oznamovanie rozdielov v porovnaní so štandardmi, ako aj počet rozdielov v oblasti bezpečnosti letectva, leteckej navigácie a manažmentu letovej prevádzky, ktoré sa majú každoročne oznamovať, sťažujú včasné stanovenie pozície, ktorá sa má zaujať v mene Únie v rozhodnutí Rady na základe článku 218 ods. 9 ZFEÚ.

(8)Normy prijaté Radou ICAO v oblasti bezpečnosti letectva, leteckej navigácie a manažmentu letovej prevádzky sa okrem toho do veľkej miery týkajú záležitostí, ktoré patria do výlučnej právomoci Únie. Je preto efektívne a vhodné, aby sa stanovil rámec pre prijímanie nových štandardov alebo zmien štandardov a pre oznamovanie rozdielov súvislosti so štandardmi v oblasti bezpečnosti letectva, leteckej navigácie a manažmentu letovej prevádzky, ktoré patria do výlučnej právomoci Únie, bez toho, aby boli dotknuté práva a povinnosti členských štátov podľa Chicagskeho dohovoru. Na úrovni ICAO sú štandardy bezpečnosti letectva, leteckej navigácie a manažmentu letovej prevádzky obsiahnuté najmä v prílohách ICAO 1, 2, 3, 4, 6, 7, 8, 10, 11, 12, 13, 14, 15, 18 a 19.

(9)Na úrovni Únie sú požiadavky obsiahnuté v týchto štandardoch premietnuté najmä v nariadení Európskeho parlamentu a Rady (EÚ) 2018/1139, nariadení (EÚ) 996/2010, nariadení (ES) č. 2111/2005 a nariadení Európskeho parlamentu a Rady (EÚ) č. 376/2014 a vo vykonávacích a delegovaných aktoch prijatých na ich základe, najmä nariadenia Komisie (EÚ) č. 1178/2011, nariadenia Komisie (EÚ) č. 748/2012, nariadenia Komisie (EÚ) č. 965/2012, nariadenia Komisie (EÚ) č. 139/2014, nariadenia Komisie (EÚ) č. 452/2014, nariadenia Komisie (EÚ) č. 1321/2014, nariadenia Komisie (EÚ) 2015/640, nariadenia Komisie (EÚ) 2019/947, nariadenia Komisie (EÚ) 2019/945, a nariadenia Komisie (EÚ) 2021/664.

(10)Na úrovni Únie sú požiadavky obsiahnuté v daných štandardoch pre leteckú navigáciu a manažment letovej prevádzky premietnuté v nariadení (ES) č. 549/2004, nariadení (ES) č. 550/2004, nariadení Európskeho parlamentu a Rady (ES) č. 551/2004 a vo vykonávacích a delegovaných aktoch prijatých na ich základe, najmä v nariadení Komisie (EÚ) č. 923/2012, nariadení Komisie (EÚ) č. 1332/2011, nariadení Komisie (EÚ) 2018/1048, nariadení Komisie (EÚ) 2015/340.

(11)Vzhľadom na špecifickosť bezpečnosti civilného letectva, leteckej navigácie a manažmentu letovej prevádzky v porovnaní s inými sektormi, ktorými sa zaoberá ICAO, najmä na vysoký počet štandardov prijatých v týchto sektoroch Radou ICAO a iné súvisiace rozhodnutia a počet rozdielov, ktoré sa majú každoročne oznamovať, je efektívne stanoviť takúto pozíciu na viacročnom základe, pričom bude pozostávať z hlavných zásad a smerovaní. Väčšina tém, ktoré sa prerokúvajú v Rade ICAO, sa týka otázok obsiahnutých v pracovnom programe ICAO, ako stanovuje jej zhromaždenie, ktoré sa koná každé tri roky. Preto možno prijať všeobecnú pozíciu, ktorá sa má v mene Únie zaujať v Rade ICAO.

(12)Podrobná pozícia Únie by sa mala vymedziť na základe hlavných zásad a usmernení stanovených v prílohe 1 a na základe postupu stanoveného v prílohe 2 a v súlade s cieľmi, ktoré Únia sleduje v rámci spoločnej dopravnej politiky v oblasti letectva, s cieľom podporiť bezpečný, zabezpečený, efektívny, výkonný, otvorený, ekonomicky životaschopný a ekologický systém leteckej dopravy.

(13)Rozdiely, ktoré sa majú oznamovať ICAO, by mali byť v relevantných prípadoch založené najmä na informáciách poskytnutých Agentúrou Európskej únie pre bezpečnosť letectva v súlade s článkom 90 ods. 4 nariadenia (EÚ) 2018/1139. Oznamované by mali byť vo formáte vymedzenom ICAO v systéme pre elektronické oznamovanie rozdielov, ak to vyžaduje ICAO. Ak sa na základe tohto rozhodnutia pozícia, ktorá sa má prijať v mene Únie, stanoví v písomnom dokumente, ktorý Komisia predloží Rade na prerokovanie a schválenie, v takomto dokumente by sa v prípade potreby a na individuálnom základe malo uviesť, či by sa členským štátom mala poskytnúť flexibilita, pokiaľ ide o formu dotknutých rozdielov. Komisia by sa okrem toho mala usilovať začať s prípravou takéhoto dokumentu čo najskôr, aby bolo na takúto prípravu dosť času vrátane akýchkoľvek vhodných konzultácií na úrovni expertov.

(14)Rozdiely v porovnaní so štandardmi prijatými Radou ICAO v oblasti bezpečnosti letectva, leteckej navigácie a manažmentu letovej prevádzky môžu vyplývať aj z vnútroštátnych opatrení prijatých podľa článku 71 nariadenia (EÚ) 2018/1139 v prípade naliehavých nepredvídateľných okolností, ak sa tieto opatrenia líšia od štandardov a vyžadujú si preto oznámenie rozdielov ICAO podľa článku 38 Chicagskeho dohovoru. Preto je tiež vhodné, aby sa v tomto rozhodnutí vymedzil postup, ktorý sa má dodržiavať pri definovaní takýchto rozdielov. Uvedený postup by mal závisieť od rozsahu a trvania prijatých vnútroštátnych opatrení a mal by členským štátom umožniť, aby bezodkladne splnili svoje medzinárodné záväzky podľa článku 38 Chicagskeho dohovoru. Týmto postupom by nemali byť dotknuté podmienky a postup stanovené v článku 71 nariadenia (EÚ) 2018/1139.

(15)Pozíciu Únie vyjadria členské štáty Únie, ktoré sú členmi ICAO, konajúc spoločne v záujme Únie a za pomoci Komisie, v súlade so štatútom Únie ako pozorovateľa.

(16)Vykonávanie tohto rozhodnutia by malo členským štátom umožniť, aby si plnili svoje povinnosti vyplývajúce z Chicagskeho dohovoru.

(17)Toto rozhodnutie by sa malo uplatňovať počas obmedzeného obdobia, a to do času po zasadnutí Rady ICAO po 42. zhromaždení ICAO,

PRIJALA TOTO ROZHODNUTIE:

Článok 1

Pozícia, ktorá sa má zaujať v mene Únie v Rade Medzinárodnej organizácie civilného letectva, keď je tento orgán vyzvaný prijať rozhodnutia v oblastiach bezpečnosti civilného letectva, leteckej navigácie a manažmentu prevádzky týkajúce sa príloh 1, 2, 3, 4, 6, 7, 8, 10, 11, 12, 13, 14, 15, 18 a 19, sa stanovuje v prílohe 1.

Článok 2

Spresnenie pozície Únie, ktorá sa má zaujať na každom zasadnutí Rady ICAO, sa vykoná v súlade s prílohou 2.